S p r á v a
z plánovanej zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	Francúzsko	
Mesto:	Strasbourg	
Vykonaná v doch:	06. 03. – 09. 03. 2012	
Prijímajúca organizácia:	Council of Europe, DG II – Department of Education, Language Policy Unit, F-67075, Strasbourg CEDEX	
Účel cesty:	Účasť na medzivládnom seminári „Multilingvizmus v triedach“ na základe osobnej pozvánky Rady Európy.	
Spôsob financovania:	Cestovné náklady a 50% nákladov na ubytovanie boli hradené Radou Európy.
	
3. Rámcový program pobytu: 
06. 03. 2012      -  prílet do Strasbourgu, ubytovanie 
07. 03. 2012      -  účasť na medzivládnom seminári 
08. 03. 2012      -  účasť na medzivládnom seminári 
09. 03. 2012      -  odlet zo Strasbourgu
    
4. Stručný priebeh pobytu:
V dňoch 07. 03. – 08. 03. 2012 som sa zúčastnila medzivládneho seminára „Multilingvizmus v triedach“ organizovaného Radou Európy, ktorý bol zameraný na viacjazyčnosť, rozvoj jazykových kompetencií žiakov v oblasti multilingvizmu a plurilingvizmu, a tiež na riadenie procesu zavádzania viacjazyčnosti do škôl. V rámci oficiálneho otvorenia seminára vystúpili riaditeľka sekcie pre demokratické občianstvo a účasť v občianskom živote p. Ólöf Ólafsdóttir a predstaviteľ sekcie jazykovej politiky p. Francis Goullier, ktorí prítomných uviedli do problematiky a oboznámili nás s aktuálnou situáciou v oblasti multilingvizmu v školách 
v Európe. Potom nás zástupkyňa riaditeľa Centra pre moderné jazyky v Grazi p. Susanna Slivensky, ktorá zodpovedá za programovú časť práce Centra,  podrobne oboznámila 
so všetkými projektami, ktoré súvisia s predmetnou témou a informovala nás o zdrojoch informácií z týchto projektov na internete. Mnohé projekty a materiály boli vystavené v priestore pred seminárnou miestnosťou a účastníci si mohli vytlačené brožúry zobrať. 
P. David Little, bývalý predseda Správnej rady ECML (European Centre for Modern Languages, Európske centrum pre moderné jazyky v Grazi), účastníkom detailne vysvetlil postupy a priebeh seminára, ako aj spôsob práce v pracovných skupinách a prezentovania výstupov.
Vďaka názorným obrázkom, grafom a niekoľkým videozáznamom priamo z „multilingválnych“ škôl sme sa veľmi podrobne zoznámili s reálnymi situáciami v školách, kde majú učitelia s multilingválnym prostredím v školách dlhoročné skúsenosti, z prednášky a prezentácie pp. Joanny Duarte a Ingrid Gogolin z Univerzity v Hamburgu.
Po otvorení seminára sme začali pracovať v pracovných skupinách, pokračovali sme i v  poobedňajších hodinách. Do skupín sme boli zaradení podľa používania cudzieho jazyka (dve anglicky hovoriace skupiny, jedna francúzska) i podľa tradícií krajín v oblasti multiligvizmu a s tým súvisiacimi skúsenosťami tak, aby sa zástupcovia krajín, kde nie je prisťahovalectvo široko rozvinuté (napr. SR, Poľsko, Slovinsko) dozvedeli čo najviac informácií. V diskusiách a prednáškach rezonovala potreba využívať lingvistickú rôznorodosť v triednych kolektívoch ako zdroj vyučovania a učenia sa, ako obohatenie vyučovacieho procesu. Všetky názory, diskusné príspevky a závery boli následne prediskutované všetkými účastníkmi spoločne a stali sa zdrojom pre Radu Európy pri vytváraní nástrojov jazykovej politiky. V záverečnom zhrnutí výsledkov po získaní spätnej väzby od všetkých pracovných skupín bývalý predseda Správnej rady ECML p. David Little pripomenul 3 hlavné témy seminára: 
1.)	Rozvoj cudzieho jazyka a učenie sa cudzieho jazyka v multilingválnom a multikultúrnom prostredí
2.)	Rozvíjanie „akademického“ jazyka v systéme od primárneho do sekundárneho vzdelávania
3.)	Lingvistická diverzita (rôznorodosť) ako zdroj učenia sa a získavania nových vedomostí.
Výsledky doterajšieho výskumu v tejto oblasti ukázali, že pozitívnou črtou, ktorá významne ovplyvňuje rýchlosť a kvalitu učenia sa cudzieho jazyka prisťahovalcami a žiakmi, pre ktorých je spisovný jazyk krajiny pobytu cudzím jazykom, je mimoriadne úzka spolupráca s rodičmi žiakov, nebránenie žiakom používať v škole svoj materinský jazyk a vytvorenie dostatočného priestoru vo vyučovacom procese na to, aby žiaci mohli navzájom komunikovať a vymieňať si svoje socio-kultúrne a jazykové (materinský jazyk) skúsenosti v rámci tém, ktoré sú pre nich spoločné a najmä zaujímavé.
Pre mňa osobne boli veľmi zaujímavé a užitočné rozhovory s českými kolegyňami, PaedDr. Jaromírou Šindelářovou, CSc. z UJEP z Ústí nad Labem, ktorá na seminári zastupovala Dr. Irenu Maškovú z Ministerstva školstva, mládeže a tělovýchovy ČR a Mgr. Terezou Šmídovou z Výskumného ústavu pedagogického v Prahe, ČR. V Českej republike majú také počty imigrantov, že museli už pred niekoľkými rokmi riešiť túto situáciu legislatívne a museli vytvoriť príslušnú pedagogickú dokumentáciu a všetky nástroje, ktoré umožnili zavedenie takejto formy výučby cudzích jazykov do škôl. Keďže české a slovenské školstvo má veľa spoločných čŕt a východiská školskej politiky sú výrazne podobné, je pre nás potešiteľné, že v rámci členstva v ECML si budeme môcť vymieňať potrebné názory a skúsenosti pri riešení identickej situácie na Slovensku.
5. Odporúčané závery:
Je potrebné zmapovať situáciu (počet rodín/žiakov a lokalizáciu zvýšeného počtu imigrantov) v SR, monitorovať príliv imigrantov do SR a v najbližších rokoch pripravovať potrebnú legislatívu a následne pedagogickú dokumentáciu. Je dôležité, aby bol slovenský edukačný systém na túto zmenu pripravený, pretože každý rok sa zvyšuje počet rodín prisťahovalcov s deťmi, ktoré sa doň začleňujú. Mnohé z týchto detí v súčasnosti navštevujú medzinárodné školy, bilingválne sekcie základných a stredných škôl a bilingválne materské školy, ale predpokladáme, že počet týchto žiakov bude v SR stúpať a budú chcieť/musieť navštevovať i bežné materské, základné a stredné školy.

6. Prehľad prinesenej dokumentácie a miesto jej uloženia:
Program konferencie, materiály a dokumenty sú zverejnené na stránkach www.coe.int/lang a www.ecml.at. Materiály, ktoré som osobne priniesla, sú uložené v depozitári sekcie regionálneho školstva, MŠVVaŠ SR, Stromová 1, Bratislava.

7. Osobitne vyhodnotený očakávaný prínos ZPC:
Účasťou na konferencii „Multilingvizmus v triedach“ som získala cenné, zaujímavé 
a podrobné informácie v predmetnej oblasti od skúsených odborníkov, ktorí pracujú 
pre jazykovú politiku v Rade Európy ako i od ďalších účastníkov z rôznych krajín Európy – väčšinou pracovníkov ministerstiev školstva. Tieto vedomosti môžem využiť v domácom prostredí. Jedným z cieľov seminára bolo pomôcť krajinám preklenúť počiatočné problémy v prechodnom období pri rozvíjaní multilingvizmu na školách s určitou populáciou detí migrantov a/alebo detí so slabým socio-kultúrnym rodinným zázemím. Poznatky zo seminára aktuálne využijeme i pri príprave koncepčných dokumentov v oblasti bilingválnej formy vzdelávania.
8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete
Správu vypracovala:	PaedDr. Eva Obžerová	
Miesto a dátum:	Bratislava, 16. marca 2012	
Správu schválil:	RNDr. Miroslav Repovský, generálny riaditeľ sekcie 	
	regionálneho školstva	
	RNDr. Igor Gallus, riaditeľ odboru stredných škôl 	
	a jazykových škôl